CELEX: 32012D0194
Language: lv
Date: 2012-04-11 00:00:00
Title: 2012/194/ES: Komisijas Īstenošanas lēmums ( 2012. gada 11. aprīlis ), ar ko groza Lēmumu 2008/961/EK par noteiktu trešo valstu grāmatvedības standartiem un starptautiskajiem finanšu pārskatu standartiem, ko izmanto trešo valstu vērtspapīru emitenti, lai sagatavotu konsolidētos finanšu pārskatus (izziņots ar dokumenta numuru C(2012) 2256)  Dokuments attiecas uz EEZ

13.4.2012   
            
            
               LV
            
            
               Eiropas Savienības Oficiālais Vēstnesis
            
            
               L 103/49
            
         KOMISIJAS ĪSTENOŠANAS LĒMUMS
   (2012. gada 11. aprīlis),
   ar ko groza Lēmumu 2008/961/EK par noteiktu trešo valstu grāmatvedības standartiem un starptautiskajiem finanšu pārskatu standartiem, ko izmanto trešo valstu vērtspapīru emitenti, lai sagatavotu konsolidētos finanšu pārskatus
   (izziņots ar dokumenta numuru C(2012) 2256)
   (Dokuments attiecas uz EEZ)
   (2012/194/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2004. gada 15. decembra Direktīvu 2004/109/EK par atklātības prasību saskaņošanu attiecībā uz informāciju par emitentiem, kuru vērtspapīrus atļauts tirgot regulētā tirgū, un par grozījumiem Direktīvā 2001/34/EK (1) un jo īpaši tās 23. panta 4. punkta trešo daļu,
   tā kā:
   
               (1)
            
            
               Saskaņā ar Direktīvas 2004/109/EK 23. pantu trešo valstu emitenti var tikt atbrīvoti no prasības sagatavot konsolidētos pārskatus saskaņā ar Eiropas Savienībā pieņemtajiem starptautiskajiem finanšu pārskatu standartiem (SFPS), ja attiecīgās trešās valsts vispārpieņemtie grāmatvedības principi paredz līdzvērtīgas prasības. Lai novērtētu trešās valsts vispārpieņemto grāmatvedības principu līdzvērtību pieņemtajiem SFPS, Komisijas Regulā (EK) Nr. 1569/2007 (2) paredzēta līdzvērtības definīcija un izveidots mehānisms trešās valsts vispārpieņemto grāmatvedības principu līdzvērtības noteikšanai.
            
         
               (2)
            
            
               Ir svarīgi novērtēt to valstu centienus, kuras ir veikušas pasākumus, lai saskaņotu savus grāmatvedības standartus ar SFPS vai pieņemtu SFPS. Tādēļ ir grozīta Regula (EK) Nr. 1569/2007, lai periodu, kurā ir spēkā atzītā pagaidu līdzvērtība, pagarinātu līdz 2014. gada 31. decembrim.
            
         
               (3)
            
            
               Komisijas Lēmumā 2008/961/EK (3) ir noteikts, ka trešo valstu emitenti no 2009. gada 1. janvāra var sagatavot savus konsolidētos pārskatus arī saskaņā ar SFPS. Saskaņā ar minēto lēmumu līdz finanšu gadam, kas sākas 2012. gada 1. janvārī vai vēlāk, trešās valsts emitenti drīkst sagatavot gada un pusgada konsolidētos finanšu pārskatus saskaņā ar Ķīnas Tautas Republikas, Kanādas, Korejas Republikas vai Indijas Republikas vispārpieņemtajiem grāmatvedības principiem.
            
         
               (4)
            
            
               2010. gadā Komisija toreizējai Eiropas Vērtspapīru regulatoru komitejai (CESR), ko aizstāja Eiropas Vērtspapīru un tirgu iestāde saskaņā ar Eiropas Parlamenta un Padomes 2010. gada 24. novembra Regulu (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (4), pieprasīja veikt tehnisko novērtējumu un atjaunināt informāciju par notikumu attīstību saistībā ar pāreju uz SFPS Ķīnā, Kanādā, Dienvidkorejā un Indijā. Komisija ir pilnībā ņēmusi vērā Eiropas Vērtspapīru regulatoru komitejas 2010. gada novembrī sniegto ziņojumu un informāciju par Ķīnu un Indiju, ko tā saņēma no Eiropas Vērtspapīru un tirgu iestādes 2011. gada maijā pēc 2011. gada janvārī klātienē veiktās pārbaudes.
            
         
               (5)
            
            
               Ķīnas finanšu ministrija 2010. gada aprīlī izdeva “Ceļvedi Uzņēmumu grāmatvedības standartu nepārtrauktai konverģencei ar SFPS”, kurā atkārtoti apliecināja Ķīnas apņemšanos turpināt tuvināšanos SFPS. No 2010. gada oktobra visi pašreizēji standarti un interpretācijas, ko izdevusi Starptautisko grāmatvedības standartu padome, ir integrēti Ķīnas Uzņēmumu grāmatvedības standartos. Eiropas Vērtspapīru un tirgu iestāde ir ziņojusi, ka konverģences pakāpe ir apmierinoša un saskaņošana ar Savienības emitentiem, kas sagatavo savus finanšu pārskatus saskaņā ar SFPS, nav vajadzīga. Tāpēc ir lietderīgi no 2012. gada 1. janvāra uzskatīt Ķīnas Uzņēmumu grāmatvedības standartus par līdzvērtīgiem pieņemtajiem SFPS.
            
         
               (6)
            
            
               Kanādas Grāmatvedības standartu padome 2006. gada janvārī publiski pauda apņemšanos pieņemt SFPS līdz 2011. gada 31. decembrim. Tā ir apstiprinājusi, ka SFPS sākot no 2011. gada ir integrēti Kanādas Zvērināto grāmatvežu institūta rokasgrāmatā kā Kanādas vispārpieņemtie grāmatvedības principi visiem publiski atbildīgiem uz peļņu orientētiem uzņēmumiem. Tāpēc ir lietderīgi no 2012. gada 1. janvāra uzskatīt Kanādas vispārpieņemtos grāmatvedības principus par līdzvērtīgiem pieņemtajiem SFPS.
            
         
               (7)
            
            
               Korejas Finanšu uzraudzības komisija un Korejas Grāmatvedības institūts 2007. gada martā publiski pauda apņemšanos pieņemt SFPS līdz 2011. gada 31. decembrim. Korejas Grāmatvedības standartu padome ir pieņēmusi SFPS kā Korejas SFPS. Korejas SFPS ir identiski Starptautiskās grāmatvedības standartu padomes izdotajiem SFPS, un Dienvidkorejā tie ir jāpiemēro visiem biržas sarakstos iekļautajiem uzņēmumiem no 2011. gada. Biržas sarakstos neiekļautām finanšu iestādēm un valsts uzņēmumiem arī ir jāpiemēro Korejas SFPS. Citi biržas sarakstos neiekļautie uzņēmumi var izvēlēties, vai to darīt. Tāpēc ir lietderīgi no 2012. gada 1. janvāra uzskatīt Dienvidkorejas vispārpieņemtos grāmatvedības principus par līdzvērtīgiem pieņemtajiem SFPS.
            
         
               (8)
            
            
               Indijas valdība un Indijas Sertificētu grāmatvežu institūts 2007. gada jūlijā publiski pauda apņemšanos pieņemt SFPS līdz 2011. gada 31. decembrim, lai Indijas vispārpieņemtie grāmatvedības principi līdz programmas darbības beigām būtu pilnībā atbilstīgi SFPS. Pēc pārbaudes klātienē 2011. gada janvārī Eiropas Vērtspapīru un tirgu iestāde konstatēja, ka Indijas grāmatvedības standartos ir vairākas atšķirības salīdzinājumā ar SFPS. Joprojām pastāv neskaidrības par SFPS atbilstīgas ziņošanas sistēmas ieviešanas grafiku.
            
         
               (9)
            
            
               Tādējādi ir lietderīgi pagarināt pārejas laiku ne vairāk kā par trim gadiem, līdz 2014. gada 31. decembrim, lai ļautu trešo valstu emitentiem Eiropas Savienībā sagatavot to gada un pusgada finanšu pārskatus atbilstīgi Indijas vispārpieņemtajiem grāmatvedības principiem.
            
         
               (10)
            
            
               Tā kā pārejas periods, kurā ar Lēmumu 2008/961/EK Dienvidkorejas, Kanādas, Ķīnas un Indijas vispārpieņemtajiem grāmatvedības principiem tika atzīta līdzvērtība, beidzas 2011. gada 31. decembrī, ir lietderīgi šo lēmumu piemērot no 2012. gada 1. janvāra, lai nodrošinātu juridisko noteiktību.
            
         
               (11)
            
            
               Tāpēc būtu attiecīgi jāgroza Lēmums 2008/961/EK.
            
         
               (12)
            
            
               Šajā lēmumā paredzētie pasākumi ir saskaņā ar Eiropas Vērtspapīru komitejas atzinumu,
            
         IR PIEŅĒMUSI ŠO LĒMUMU.
   1. pants
   Lēmuma 2008/961/EEK 1. pantu groza šādi:
   
               1)
            
            
               otro daļu aizstāj ar šādu:
               “No 2012. gada 1. janvāra attiecībā uz gada konsolidētajiem finanšu pārskatiem un pusgada konsolidētajiem finanšu pārskatiem par līdzvērtīgiem SFPS, kas pieņemti saskaņā ar Regulu (EK) Nr. 1606/2002, uzskata šādus standartus:
               
                           a)
                        
                        
                           Ķīnas Tautas Republikas vispārpieņemtie grāmatvedības principi;
                        
                     
                           b)
                        
                        
                           Kanādas vispārpieņemtie grāmatvedības principi;
                        
                     
                           c)
                        
                        
                           Korejas Republikas vispārpieņemtie grāmatvedības principi.”;
                        
                     
         
               2)
            
            
               pievieno šādu trešo daļu:
               “Trešo valstu emitentiem ir atļauts sagatavot gada konsolidētos finanšu pārskatus un pusgada konsolidētos finanšu pārskatus saskaņā ar Indijas Republikas vispārpieņemtajiem grāmatvedības principiem par finanšu gadiem, kas sākas pirms 2015. gada 1. janvāra.”
            
         2. pants
   Šis lēmums ir adresēts dalībvalstīm.
   Šo lēmumu piemēro no 2012. gada 1. janvāra.
   
      Briselē, 2012. gada 11. aprīlī
      
         
            Komisijas vārdā –
         
            Komisijas loceklis
         
         Michel BARNIER
      
   
   
      (1)  OV L 390, 31.12.2004., 38. lpp.
   
      (2)  OV L 340, 22.12.2007., 66. lpp.
   
      (3)  OV L 340, 19.12.2008., 112. lpp.
   
      (4)  OV L 331, 15.12.2010., 84. lpp.